J. Senko, poslanec: (2008-01-31):
Podľa § 12 ods. 1 písm. a) zákona č. 619/2003 Z. z. o Slovenskom rozhlase v znení neskorších predpisov skončí funkčné obdobie 5 členom Rozhlasovej rady, a to Michalovi Dzurjaninovi, Petrovi Michalicovi, Kvete Škvarkovej dňom 29. februára 2008, ďalej Petrovi Jeznému dňom 3. marca 2008 a Jozefovi Gazdovi dňom 28. apríla 2008. Kluby poslancov Národnej rady Slovenskej republiky, právnické osoby pôsobiace v oblasti rozhlasovej tvorby, hromadných informačných prostriedkov, kultúry, vedy, vzdelávania, rozvoja a ochrany duchovných hodnôt, ľudských práv a životného prostredia v zmysle § 9 ods. 2 zákona predložili Výboru Národnej rady Slovenskej republiky pre kultúru a médiá návrhy kandidátov. Do stanoveného termínu výbor dostal tieto návrhy kandidátov za členov Rozhlasovej rady. Uvedení členovia sú uvedení v správe, ktorú ste všetci dostali v písomnej podobe. Nebudem ich čítať. A sú uvedení na príslušnom hlasovacom lístku. Okrem uvedených kandidátov bol výboru pre kultúru a médiá doručený návrh 1 kandidáta Rozhlasovej rady. Predmetná dokumentácia nebola kompletná, preto bola vrátená navrhovateľovi. Gestorský výbor prerokoval predložené návrhy kandidátov na voľbu členov Rozhlasovej rady a konštatoval, že kandidáti spĺňajú všetky náležitosti v zmysle § 10 ods. 2 až 5 zákona č. 619/2003 Z. z. o Slovenskom rozhlase v znení neskorších predpisov. Okrem podmienok v zmysle čl. 5 ods. 7 ústavného zákona č. 357/2007 Z. z. o ochrane verejného záujmu pri výkone funkcií verejných funkcionárov, ktoré si môžu zvolení kandidáti usporiadať do 30 dní od zvolenia, a preto sú spôsobilí, aby boli volení do Rozhlasovej rady. Gestorský výbor po zvážení týchto skutočností v prijatom uznesení č. 115 z 29. januára 2008 odporúča Národnej rade Slovenskej republiky, aby: 1. konštatovala, že bod a) podľa § 12 ods. 1 písm. a) zákona č. 619/2003 Z. z. o Slovenskom rozhlase v znení neskorších predpisov zo dňa 29. februára 2008 skončí funkčné obdobie členov Rozhlasovej rady Michalovi Dzurjaninovi, Petrovi Michalicovi, Kvete Škvarkovej; dňom 3. marca 2008 Petrovi Jeznému a dňom 28. apríla Jozefovi Gazdovi. b) je potrebné zvoliť 5 členov rady, aby Rozhlasová rada mala 15 členov podľa § 9 ods. 1 zákona č. 619/2003 Z. z. o Slovenskom rozhlase v znení neskorších predpisov. Bod 2. Zvolila podľa § 9 ods. 2 zákona o Slovenskom rozhlase v tajnom hlasovaní za členov Rozhlasovej rady a) 3 členov na šesťročné obdobie, ktoré začne plynúť dňom 1. marca 2008; b) 1 člena na šesťročné funkčné obdobie, ktoré začne plynúť dňom 4. marca 2008; c) 1 člena na šesťročné funkčné obdobie, ktoré začne plynúť dňom 29. apríla 2008. Bod 3. Voľbu uskutočnila tajným hlasovaním podľa § 39 ods. 9 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Bod 4. Uskutočnila druhé kolo voľby v prípade, že v prvom kole nebude zvolený potrebný počet členov 5 Rozhlasovej rady z navrhovaných kandidátov. Do druhého kola postupujú tí kandidáti, ktorí v prvom kole neboli zvolení a získali najvyšší počet hlasov. Počet kandidátov druhého kola je dvojnásobok počtu, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. 5. Funkčné obdobie zvolených členov určia žrebom skrutátori za účasti predsedu Národnej rady Slovenskej republiky ihneď po zistení výsledkov hlasovania. V prípade zvolenia kandidáta Petra Jezného sa 3 nastupujúci členovia na funkčné obdobie začínajúce dňom 1. marca 2008 losujú len zo zostávajúcich zvolených kandidátov. Dovoľujem si upozorniť, že v súvislosti s voľbou členov do Rozhlasovej rady sa používa hlasovací lístok označený pod písmenom D. Ďakujem za pozornosť.